DO‘LGA QARShI KOMPLEKSLARNI MUHOFAZA QILIShNI KUChAYTIRISh VA ULARNI IChKI IShLAR ORGANLARININGRUXSAT BERILUVChI TIZIMIGA KIRUVChI SOHALARVA OBYEKTLAR JUMLASIGA KIRITISh TO‘G‘RISIDA

O‘zbekiston Respublikasi hududida O‘zbekiston respublika gidrometeorologiya boshqarmasining Harbiylashtirilgan xizmati tarkibida gidrometeorologiya jarayonlariga faol ta’sir ko‘rsatuvchi 8 ta harbiylashtirilgan bo‘linmalar ishlab turibdi, ular tarkibiga 124 ta zenit quroli va 128 ta raketa qurilmasi kiruvchi, do‘lga qarshi zenit va raketa komplekslari bilan jihozlangan 63 ta o‘t ochish nuqtalariga egadirlar.

 Biroq, bu qurol-yarog‘ning xavfi katta ekanligiga qaramay, u ruxsat beriluvchi tizimga kirmaydi, shu sababli O‘zbekiston Respublikasi Gidrometeorologiya boshqarmasi xizmatlari ulardan jinoiy maqsadlarda foydalanishga yo‘l qo‘ymaslik bo‘yicha zarur choralarni ta’minlashga qodir emas.

 Gidrometeorologiya jarayonlariga faol ta’sir ko‘rsatish ishlarida foydalaniladigan do‘lga qarshi qurollar, raketani ishga tushirish qurilmalari, snaryadlar va ular uchun raketalarni sotib olish, tashish, saqlash, hisobga olish, foydalanish ustidan nazoratni kuchaytirish maqsadida O‘zbekiston Respublikasi Prezidenti Huzuridagi Vazirlar Mahkamasi qaror qiladi:

 1. Do‘lga qarshi qurollar, raketani ishga tushirish qurilmalari, snaryadlar va ular uchun raketalar ichki ishlar organlarining ruxsat beriluvchi tizimiga kiruvchi sohalar va obyektlar deb hisoblansin.

 2. O‘zbekiston Respublikasi Ichki ishlar vazirligi va uning joylardagi organlariga O‘zbekiston Respublikasi Gidrometeorologiya boshqarmasining gidrometeorologiya jarayonlariga faol ta’sir ko‘rsatuvchi bo‘linmalari tomonidan do‘lga qarshi komplekslarni sotib olish, tashish, saqlash, hisobga olish va ulardan foydalanish tartibi ustidan nazoratni amalga oshirish yuklatilsin.

 3. Gidrometeorologiya boshqarmasi va O‘zbekiston Respublikasi Ichki ishlar vazirligiga do‘lga qarshi qurollar, raketani ishga tushirish qurilmalari, snaryadlar va raketalarni sotib olish, tashish, saqlash, hisobga olishni va ulardan foydalanish tartibini boshqaruvchi idoralarga qarashli normativ aktlarga o‘zgartishlar va qo‘shimchalar kiritish vazifasi topshirilsin.

 4. O‘zbekiston Respublikasi Ichki ishlar vazirligi Gidrometeorologiya boshqarmasi bilan birgalikda do‘lga qarshi qurollar, raketani ishga tushirish qurilmalari, snaryadlar va raketalarni ro‘yxatdan o‘tkazishni tashkil etsin, ularning doimiy joylashgan o‘rinlarini aniqlasin, bundan keyin tegishlicha nazorat qilinishini va ulardan ijozat berilmagan holda foydalanishga yo‘l qo‘ymaslik chora-tadbirlari ko‘rilishini ta’minlasin.

 5. O‘zbekiston Respublikasi Ichki ishlar vazirligi do‘lga qarshi komplekslar zarur darajada saqlanmagan yoki ulardan g‘ayri qonuniy maqsadlarda foydalanish hollari aniqlangan paytlarda ularni musodara qilish va so‘ngra vaqtinchalik saqlash uchun SSSR Mudofaa vazirligi tomonidan belgilanadigan harbiy omborlarga berish masalalarini tezlikda hal etsin.

 6. O‘zbekiston Respublikasi Mudofaa ishlari vazirligi do‘lga qarshi komplekslarning SSSR Mudofaa vazirligi harbiy omborlarida vaqtincha saqlanishi masalalarini kelishib olsin.